**ZONE URBANE MARGINALIZATE**

Investitiile propuse in strategie pentru prioritatea de investitii 4.3 vizeaza zone din interiorul orașelor, defavorizate și marginalizate, în scopul de a promova incluziunea socială a populației marginalizate si se încurajează ca, în funcție de nevoile locale identificate, investițiile de tip FEDR mentionate mai sus să fie implementate în mod complementar și integrat cu activitățile de tip FSE promovate prin POCU 2014-2020, în special cele prevăzute în cadrul axelor prioritare 3 - Locuri de muncă pentru toți și axa 4 - Incluziunea socială și combaterea sărăciei- Dezvoltare Locala Integrata.

Conform studiului „*Elaborarea strategiilor de integrare a comunităților urbane marginalizate –* ***Atlasul zonelor urbane marginalizate din România****”[[1]](#footnote-1), publicat pe site-ul* [*www.inforegio.ro*](http://www.inforegio.ro)*,* există trei criterii principale pentru definirea și analiza diferitelor tipuri de zone/ comunități marginalizate și anume: **capitalul uman**, **ocuparea forței de muncă** și **condițiile de locuire**.

**Zonele urbane marginalizate sunt definite ca zone din interiorul orașelor și municipiilor care nu satisfac un standard corespunzător pe principalele criterii de identificare a sărăciei, adică au deficit de capital uman, au un nivel scăzut de ocupare formală și oferă condiții improprii de locuire.**

Proiectele care se vor incadra in prioritatea de investitii 4.3 vor viza zone urbane marginalizate care sunt:

a) identificate in Atlasul zonelor urbane marginalizate din România in baza informatiilor transmise de 176 de primării in noiembrie 2013

b) altele decat cele identificate in Atlasul zonelor urbane marginalizate, care pot fi identificate si delimitate prin indeplinirea cerințelor minime prezentate in tabelul 1, referitoare la capitalul uman, ocuparea forței de muncă și locuire.

La nivelul municipiului resedință de județ, o zonă/ **comunitate** va fi considerată ca fiind **marginalizată** dacă demonstrează îndeplinirea cerințelor minime prezentate în **Tabelul 1** de mai jos.

Tabel 1. Indicatori cheie și praguri minimale pentru validarea zonelor ca fiind marginalizate

|  |  |  |
| --- | --- | --- |
| **Criterii/ Dimensiune** | **Indicatori cheie** | **Praguri minimale** |
| **Capital uman** | Proporția persoanelor de 15-64 de ani care au absolvit maxim 8 clase (gimnaziu) | 22% |
| Proporția persoanelor cu dizabilități, boli cronice sau alte afecțiuni care le limitează activitățile zilnice | 8% |
| Proporția copiilor și tinerilor (0-17 ani) din populația totală | 20,5% |
| **Ocuparea forței de muncă** | Proporția persoanelor de 16-64 ani care nu sunt încadrate pe piața formală a muncii (salariați cu contract de muncă sau lucrează oficial pe cont propriu, cu sau fără angajați - patron sau administrator de firmă, PFA, AF, întreprindere individuală, liber profesionist) și nici nu urmează o formă de învățământ | 22,5% |
| **Locuire\*** | Proporția locuințelor supra-aglomerate (< 15,33 m2 pe persoană) | 54% |
| Nesiguranță locativă: proporția gospodăriilor ce nu dețin locuința în proprietate personală | 12% |

\*) Indicatorul Eurostat privind supra-aglomerarea, fără condiţia referitoare la existenţa unei camere pe gospodărie.

În raport cu pragurile minimale din Tabelul 1, comunitatea este considerată ca marginalizată dacă **îndeplinește simultan** următoarele trei condiții:

(1) are un nivel scăzut de capital uman;

(2) are un nivel scăzut de ocupare în sectorul formal;

(3) are condiții de locuire precară,

unde:

1. **o zonă/ comunitate are un nivel scăzut de capital uman** dacă oricare doi din cei trei indicatori corespunzători din tabelul 1 au valori ce depășesc pragul minimal aferent.
2. o **zonă/ comunitate are un nivel scăzut de ocupare a forței de muncă** în sectorul formal dacă indicatorul corespunzător din tabelul 1 are valori de peste 22,5% (pragul minimal).
3. o **zonă/ comunitate are condiții de locuire precară** dacă cel puțin unul dintre indicatorii din tabelul 1 au valori ce depășesc pragul minimal aferent.

Comunitățile urbane marginalizate se referă la șase tipuri de zone:

1.zone de tip ghetou cu blocuri

2.zone de tip ghetou în foste colonii de muncitori

3.zone de tip mahala cu case

4.zone de tip mahala cu locuințe improvizate

5.zone de locuințe sociale modernizate

6.zone de locuințe sociale sau clădiri ocupate abuziv în zone istorice.

**De asemenea, se va lua in considerare si faptul că intervențiile aferente priorității de investitii 4.3 sunt complementare intervențiilor de tip CLLD(DLRC) din cadrul axei prioritare 9, POR 2014-2020, dar fără a viza același teritoriu.**

**Comunitatea marginalizată și zona urbană marginalizată in cadrul axei prioritare 9 - Sprijinirea regenerării economice și sociale a comunităților defavorizate din mediul urban, Prioritatea de investitie 9.1 - Dezvoltare Locala sub Responsabilitatea Comunității (DLRC)**

În cadrul Strategiei de Dezvoltare Locala (SDL) pe care o va elabora, parteneriatul local (Grupul de Acțiune Locală) va identifica tipurile de zone folosind două criterii: dimensiunea și coerența teritoriului SDL.

**1. cerințe privind dimensiunea teritoriului vizat:**

a) să aparțină unui oraș/ municipiu cu peste 20.000 locuitori;

b) să vizeze o populație cuprinsă între 10.000 și 150.000 de locuitori (conform prevederilor Regulamentului (UE) nr. 1303/2013, art. 33 alin 6.)

**2. cerințe privind coerența specifică DLRC:**

c) să vizeze zone urbane coerente din punct de vedere economic, social și fizic, prin coerentă înțelegându-se “funcționalitatea” acestora în sensul susținerii obiectivelor strategiei.

Conform ghidului solicitantului pentru ”Sprijin pregătitor pentru elaborarea Strategiilor de Dezvoltare Locală (SDL)” - orașe/ municipii cu populație de peste 20.000 locuitori, AP 5/ PI 9.vi/ OS 5.1., publicat pe site-ul MFE, [www.fonduri-ue.ro](http://www.fonduri-ue.ro), comunitatea marginalizată se referă la populația în risc de sărăcie sau excluziune socială dintr-un teritoriu vizat de intervențiile DLRC (denumit și teritoriul SDL) ce acoperă una sau mai multe zone urbane marginalizate (ZUM) împreună cu zona urbană funcțională din care acestea fac parte. Teritoriul SDL poate varia, ca formă și delimitare, întinzându-se până la limitele unui oraș mai mare.

Prin zona urbană funcțională aferentă se înțelege zona existentă în jurul/ în proximitatea ZUM vizate de SDL, având un caracter unitar și funcțional din punct de vedere social, economic, demografic etc.

De exemplu, în orașele/municipiile mai mari se pot avea în vedere cartierele urbane defavorizate, dar abordarea poate fi aplicată și în alte zone urbane (de exemplu zone cu anumite tipuri de locuințe/ locuire, zone supuse unor schimbări de ordin industrial, zone ce prezintă anumite probleme de mediu). Teritoriul SDL poate să cuprindă un singur cartier sau mai multe cartiere. Teritoriul poate varia, ca formă și delimitare, de la o singură zonă urbană marginalizată dintr-un oraș/ municipiu la mai multe zone de acest tip. Astfel, teritoriul poate include una sau mai multe zone urbane marginalizate (cum ar fi zone de tip ghetou cu blocuri) alături de zonele învecinate nemarginalizate asupra cărora ZUM au impact (zona urbană funcțională din care fac parte acestea).

1. „*Elaborarea strategiilor de integrare a comunităților urbane marginalizate – Atlasul zonelor urbane marginalizate din România*, disponibil la <http://www.inforegio.ro/images/Publicatii/Atlas%20zone%20urbane%20marginalizate.pdf>, pag 262 [↑](#footnote-ref-1)